[{"text_idx": "#000000", "text": "28. septembril Padise kloostrivaremetes esineva Skepticismi nimi ei vaja la\u0308hemat tutvustamist u\u0308helegi to\u0303sisemale doom-metali austajale. Juba enam kui 20 aastat tegutsenud ba\u0308nd andis suure panuse funeral doomi kui stiili su\u0308ndi, olles ta\u0308naseks va\u0308lja andnud neli kauama\u0308ngivat, neist kaks esimest, \"Stormcrowfleet\" ja \"Lead and Aether\", z\u030canri absoluutsed klassikud. Ko\u0303igile neile, kes aga Skepticismi veel ei tea \u2013 see on just seda tu\u0308u\u0308pi ba\u0308nd, mille kontserdil jo\u0303uab kahe trummilo\u0308o\u0308gi vahepeal rahulikult baarist uue o\u0303lle tuua. \ud83d\ude09\nTa\u0308nu kontserdikorraldajale (ning sealsamas oma ba\u0308ndi Thou Shell Of Death debu\u0308u\u0308tplaati esitlevale) Ingmarile avanes suurepa\u0308rane vo\u0303imalus esitada Skepticismi kitarrist Janile mo\u0303ned ku\u0308simused. Head lugemist!\nKoos Thergothoni ja Unholy\u2019ga oli just Skepticism u\u0308ks Soome ekstreemse doom-metali skenele alusepanijatest kaks ku\u0308mnendit tagasi, kuid ainus neist, kes ta\u0308naseni aktiivne. Mis on teie pikaealisuse saladus?\nEt u\u0308ks ba\u0308nd on sedavo\u0303rd kaua koos ma\u0308nginud ning sisuliselt sama liikmeskonnaga, on vist to\u0303epoolest u\u0308sna harv na\u0308htus. Skepticismi ainus koosseisumuutus leidis aset varajastel 90ndatel, kui bassimees la\u0308ks minema ning meie teine kitarrist hakkas ma\u0308ngima orelit.\nMa arvan, et jagame mingil ma\u0308a\u0308ral sarnaseid huvisid. Va\u0308hemalt ba\u0308nditegemise ja muusika koha pealt. Meil pole kunagi olnud suuremaid konflikte vo\u0303i erimeelsusi ba\u0308ndi eesma\u0308rkide seadmisel. Olime so\u0303brad juba enne Skepticismi loomist ning keegi ei pa\u0308rine seega va\u0308ljastpoolt \"seltskonda\"."}, {"text_idx": "#000001", "text": "U\u0308ks teema, millel tahtsin kindlasti peatuda, on Skepticismi unikaalne \"ka\u0308ekiri\" \u2013 kasutate orelit, bass puudub u\u0308ldse ning trummima\u0308ng on eriti omamoodi. Kas vo\u0303iksid avada natuke Skepticismi musikaalset tausta?\nKo\u0303igi liikmete ma\u0308ngustiil on arenenud koos ba\u0308ndiga. Nagu juba eespool mainisin, oli ko\u0303ige suuremaks muutuseks oreli kasutuselevo\u0303tt ning basskitarri asendumine oreli pedaalistikuga. See mo\u0303jutas va\u0308ga oluliselt lugude u\u0308lesehitust ja riffide kombineerimist.\nMeie rusikareegel on see, et ko\u0303ik instrumendid, kaasaarvatud vokaal, on vo\u0303rdsed. Loomulikult leidub lugudes hetki, kus na\u0308iteks orel ma\u0308ngib peamist rolli, kuid \"juhtiv\" instrument kui selline puudub.\nMe trummar ei ole kunagi ma\u0308nginud vo\u0303o\u0303raid lugusid, mis teeb ta ma\u0308ngustiili u\u0308sna unikaalseks. Kusagil 1990ndate keskpaigas kohandas ta oma standardset topeltbass-trummisetti sedaviisi, et asendas u\u0308he basstrummi suure floor-tom\u2019iga (ta\u0308napa\u0308eval kasutab ta selle asemel suurt gongi). Lisaks muretses ta endale malletid ning loobus tavalistest trummipulkadest.\nAlgusaegadel kuulasime peamiselt death- ja black-metalit. Ka prog-rocki, filmisaundtra\u0308kke, klassikalist muusikat, kuid meie peamine mo\u0303jur oli siiski metal. Arvan, et ka muusikava\u0308lised mo\u0303jurid ma\u0308ngisid oma rolli (ja teevad seda praegugi) \u2013 nagu Soome loodus oma nelja aastaajaga ning igapa\u0308eva \"vo\u0303nked\", mida proovidesse kaasa toome.\nTavaliselt esitlen mina prooviruumis uusi riffe ja looalgeid, kuid lo\u0303pptulemus su\u0308nnib ko\u0303igi liikmete u\u0308histo\u0308o\u0308na. Minu mo\u0303ttele lisatakse \"liha u\u0308mber luude\" ning uus lugu hakkab vaikselt kuju vo\u0303tma. Valmis pala on pea alati va\u0308ga erinev mu algsest ideest."}, {"text_idx": "#000002", "text": "Leidsin u\u0308hest teie varasemast intervjuust huvipakkuva mo\u0303tteka\u0308igu \u2013 \"Me ei pu\u0308u\u0308a olla metal-ba\u0308nd, vaid pigem matuseansambel, ba\u0308nd, kes vo\u0303iks vabalt ma\u0308ngida matustel.\" Kas kommenteeriksid? Kui palju on klassikalised matusehu\u0308mnid ja reekviemid teid mo\u0303jutanud?\nSee ei olnud ilmselt mina, kes nii u\u0308tles, aga saan vaid no\u0303ustuda, et me to\u0303epoolest ei u\u0308rita olla metal- vo\u0303i mo\u0303ne muu stiili ba\u0308nd. Vokaali ja ka\u0308rinakitarri to\u0303ttu liigitatakse meid metali alla, kuid me ise ei ma\u0308a\u0308ratle end mingi konkreetse z\u030canriga.\nMatuseba\u0308ndi kontseptsiooni osas ma nii kindel ei ole, ehkki idee ko\u0303lab huvitavalt. Lugu kirjutades arutame tihti, kuidas see \"va\u0308lja peaks na\u0308gema\". Teisiso\u0303nu, u\u0308ritame mingil moel lugu visualiseerida. Avardame oma kujutlusvo\u0303imet ja loovust. O\u0303nnestunud pala on justkui hea kirjatu\u0308kk \u2013 sel on huvitekitav algus, sujuv keskmine osa erinevate meeleolude ja u\u0308llatustega, ning ha\u0308stiso\u0303lmitud lo\u0303pp, pa\u0308rast mida tunned, justkui oleks ko\u0303ik oluline sulle a\u0308ra o\u0308eldud. Mo\u0303nikord on Skepticismi loo \"muusaks\" to\u0303esti matus kui selline, ent enamasti siiski midagi muud.\nKlassikaline muusika on meid kergelt mo\u0303jutanud. Minu lemmikute hulka kuulub ka eestlane Arvo Pa\u0308rt, kes on kirjutanud va\u0308ga vo\u0303imsaid ja atmosfa\u0308a\u0308rseid teoseid."}, {"text_idx": "#000005", "text": "Lo\u0303petuseks mo\u0303ned ku\u0308simused lemmikute kohta. Mis on sinu lemmik Skepticismi kontsertlugu ning miks? Mis on sinu lemmik rada7 (u\u0308ldiselt)?\nSee varieerub, kuid u\u0308heks minu lemmikuks on \"Aes\" (ligi pooletunnine eepos ning samanimeline minialbum aastast 1999 \u2013 toim.). Oleme seda esitanud vaid loetud kordadel, kuid alati on tegu olnud to\u0303elise \"tripiga\". Loo alguses on vo\u0303imatu ennustada, kuhu see sind kaasa viib; lo\u0303ppedes tunned end aga eksinu ja ta\u0308iesti tundetuna. Mo\u0303nikord annab sarnaseid impulsse ka \"The March and The Streami\" ma\u0308ngimine.\nViskasin just pilgu peale oma telefoni juhuslikule pleilistile ning seal on seitsmendaks looks Mogwai \"Summer (Priority version)\". Minu arvates o\u0303nnestunud valik. See lugu sisendab lootust, mis haakub suurepa\u0308raselt ta\u0308nase pu\u0308hapa\u0308evahommikuga (mil Jani ku\u0308simustele vastas \u2013 toim.)."}]